Tŷ Siamas

Tŷ Siamas yw Canolfan Genedlaethol Gerddoriaeth Werin, a fe'i lleolir yn Nolgellau, Gwynedd. Enwir yr amgueddfa ar ôl Elis Siôn Siamas, telynor o'r 18fed ganrif. Galwodd Ywain Myfyr, cadeirydd a sylfaenydd Sesiwn Fawr Dolgellau, am ganolfan gerddoriaeth werin o'r fath. Agorwyd Tŷ Siamas yn 2007 yn yr hen Neuadd Idris, dan arweiniad Mabon ap Gwynfor.

Ariannwyd y prosiect gan Gyngor Gwynedd trwy'r Gronfa Adfywio Lleol ac ystod o gronfeydd eraill, gan gynnwys cymorth gan yr Undeb Ewropeaidd a Llywodraeth Cymru gyda chyfanswm o £1.2 miliwn. Beirniadodd Darren Millar AS, cadeirydd y Pwyllgor Cyfrifon Cyhoeddus, y prosiect yn 2013 am iddo greu dwy swydd rhan-amser yn lle'r 19 o swyddi amser llawn a ddisgwyliwyd.

Datgelwyd murlun am gerddoriaeth gan Andy Birch ar wal Tŷ Siamas ym mis Gorffennaf 2021.

Cynhelir sesiynau cerddoriaeth werin anffurfiol 'Sesiwn Ioan Rhagfyr' yno ar drydydd nos Fercher y mis. Enwir y sesiynau ar ôl y cerddor lleol, John Williams (Ioan Rhagfyr) (1740-1821) bu'n byw a chyfansoddi yn yr ardal. 

Gweler hefyd
 Rhestr o amgueddfeydd cerddoriaeth

Cyfeiriadau

Dolenni allanol
 Gwefan swyddogol

Categori:Adeiladau rhestredig Gradd II Gwynedd
Categori:Cerddoriaeth Gymraeg
Categori:Dolgellau